CELEX: 32020D1219
Language: lt
Date: 1597881600000
Title: Komisijos sprendimas (ES) 2020/1219 2020 m. rugpjūčio 20 d. kuriuo Italijai leidžiama pratęsti tam tikrus Europos Parlamento ir Tarybos reglamento (ES) 2020/698 2 straipsnyje nurodytus laikotarpius (Tekstas autentiškas tik italų kalba)

26.8.2020   
               
               
                  LT
               
               
                  Europos Sąjungos oficialusis leidinys
               
               
                  L 277/16
               
            
         KOMISIJOS SPRENDIMAS (ES) 2020/1219
         2020 m. rugpjūčio 20 d.
         kuriuo Italijai leidžiama pratęsti tam tikrus Europos Parlamento ir Tarybos reglamento (ES) 2020/698 2 straipsnyje nurodytus laikotarpius
         (Tekstas autentiškas tik italų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2020 m. gegužės 25 d. Europos Parlamento ir Tarybos reglamentą (ES) 2020/698, kuriuo atsižvelgiant į COVID‐19 protrūkį nustatomos konkrečios laikinosios priemonės dėl tam tikrų pažymėjimų, licencijų bei leidimų atnaujinimo arba pratęsimo ir tam tikrų periodinių patikrinimų ir kvalifikacijos kėlimo kursų atidėjimo tam tikrose transporto teisės aktais reglamentuojamose srityse (1), ypač į jo 2 straipsnio 5 dalį,
         kadangi:
         
                     (1)
                  
                  
                     Reglamento (ES) 2020/698 2 straipsnio 1 dalimi pratęsiami profesinės kompetencijos pažymėjimo (toliau – PKP) turėtojo kvalifikacijos kėlimo kursų išklausymo terminai, kurie kitu atveju būtų pasibaigę arba baigtųsi laikotarpiu nuo 2020 m. vasario 1 d. iki 2020 m. rugpjūčio 31 d. To reglamento 2 straipsnio 2 dalimi pratęsiamas atitinkamo suderinto Sąjungos kodo „95“ įrašo galiojimas;
                  
               
                     (2)
                  
                  
                     Reglamento (ES) 2020/698 2 straipsnio 3 dalimi pratęsiamas Europos Parlamento ir Tarybos direktyvos 2003/59/EB (2) II priede nurodytų vairuotojų kvalifikacinių kortelių, kurios kitu atveju būtų baigusios galioti arba baigtų galioti laikotarpiu nuo 2020 m. vasario 1 d. iki 2020 m. rugpjūčio 31 d., galiojimas;
                  
               
                     (3)
                  
                  
                     2020 m. liepos 13 d. raštu, kuriame daroma nuoroda į Reglamento (ES) 2020/698 2 straipsnio 1, 2 ir 3 dalis, Italija pateikė pagrįstą prašymą leisti to reglamento 2 straipsnio 1 ir 3 dalyse nurodytą laikotarpį nuo 2020 m. vasario 1 d. iki 2020 m. rugpjūčio 31 d. pratęsti keturiais mėnesiais. 2020 m. liepos 15, 16, 17 ir 21 d. Italija pateikė papildomos informacijos prašymui pagrįsti;
                  
               
                     (4)
                  
                  
                     remiantis Italijos pateikta informacija, dėl priemonių, kurių ji ėmėsi siekdama užkirsti kelią COVID‐19 plitimui arba jį suvaldyti, išklausyti kvalifikacijos kėlimo kursus ir gauti jų išklausymo pažymėjimus, įrašyti suderintą Sąjungos kodą „95“ ir atnaujinti vairuotojų kvalifikacines korteles Italijoje greičiausiai vis dar bus sudėtinga iki 2020 m. gruodžio 31 d.;
                  
               
                     (5)
                  
                  
                     visų pirma 2020 m. kovo 9 d.–gegužės 28 d. Italija sustabdė visus mokymo kursus, įskaitant susijusius su Direktyvoje 2003/59/EB numatytu vairuotojų kvalifikacijos kėlimu. Tie mokymo kursai vėl pradėti rengti tik pirmąją 2020 m. birželio mėn. savaitę. Be to, siekiant laikytis socialinių kontaktų ribojimo taisyklių, kad būtų išvengta viruso plitimo, tuo pačiu metu mokymo kursuose gali dalyvauti tik nedidelis skaičius kandidatų. Todėl susidarė nemažas skaičius vairuotojų, kurie turi išklausyti mokymo kursus;
                  
               
                     (6)
                  
                  
                     itin kebli su autobusų vairuotojų kvalifikacijos kėlimo kursais susijusi padėtis. Remiantis Italijos pateikta informacija, daugelis vairuotojų, kurie 2008 m. rugsėjo 10 d. užsiėmė keleiviams vežti naudojamų transporto priemonių vairavimo veikla, PKP gavo kaip įgytą teisę pagal Direktyvos 2003/59/EB 4 straipsnį. Kadangi Italija pasinaudojo galimybe Direktyvos 2003/59/EB 8 straipsnio 2 dalyje nurodytą laikotarpį pratęsti iki septynerių metų, pagal tos direktyvos 4 straipsnį, 8 straipsnio 2 dalį ir 14 straipsnio 2 dalį daugelis taip suteiktų PKP iš tiesų baigė galioti pirmoje 2015 m. rugsėjo mėn. pusėje. Kita vertus, vairuotojai, kurie savo PKP atnaujino prieš pat jų galiojimo pabaigą 2015 m., juos vėl turi atnaujinti iki 2020 m. rugsėjo 9 d. Italijos skaičiavimais, 2020 m. rugsėjo 9 d. baigs galioti ir dar nėra atnaujinti daugiau kaip 62 000 PKP;
                  
               
                     (7)
                  
                  
                     be to, 2007 m. rugsėjo 11 d.–2007 m. gruodžio 31 d. išduoti egzaminais pagrįsti PKP taip pat baigs galioti 2020 m. rugsėjo 11 d. – gruodžio 31 d.;
                  
               
                     (8)
                  
                  
                     remiantis Italijos pateikta informacija, 35 val. trukmės kvalifikacijos kėlimo kursams išklausyti reikia bent 5 dienų, o daugumai dalyvių jiems išklausyti prireiks dviejų savaičių. Sėkmingai išklausę kursus dalyviai turi kreiptis į Infrastruktūros ir transporto ministeriją su prašymu išduoti naują vairuotojo pažymėjimą, kuriame įrašytas suderintas Sąjungos kodas „95“ ir kuriuo patvirtinama, kad baigtas pagal Direktyvą 2003/59/EB rengiamas kvalifikacijos kėlimo kursas. Todėl Italija iš anksto numato, kad daugelis vairuotojų negalės išklausyti kvalifikacijos kėlimo kurso ir užbaigti administracinių procedūrų, kad galėtų tęsti savo veiklą;
                  
               
                     (9)
                  
                  
                     taigi, kiek tai susiję su Reglamento (ES) 2020/698 2 straipsnio 1, 2 ir 3 dalimis, Italijai turėtų būti leista to reglamento 2 straipsnio 1 ir 3 dalyse nurodytus atitinkamus laikotarpius nuo 2020 m. vasario 1 d. iki 2020 m. rugpjūčio 31 d. pratęsti keturiais mėnesiais,
                  
               PRIĖMĖ ŠĮ SPRENDIMĄ:
         
            1 straipsnis
            Reglamento (ES) 2020/698 2 straipsnio 1 ir 2 dalių taikymo tikslais Italijai leidžiama to reglamento 2 straipsnio 1 dalyje nurodytą laikotarpį nuo 2020 m. vasario 1 d. iki 2020 m. rugpjūčio 31 d. pratęsti keturiais mėnesiais.
            Italijai leidžiama Reglamento (ES) 2020/698 2 straipsnio 3 dalyje nurodytą laikotarpį nuo 2020 m. vasario 1 d. iki 2020 m. rugpjūčio 31 d. pratęsti keturiais mėnesiais.
         
         
            2 straipsnis
            Šis sprendimas skirtas Italijos Respublikai.
         
         
            Priimta Briuselyje 2020 m. rugpjūčio 20 d.
            
               
                  Komisijos vardu
               
               Adina-Ioana VĂLEAN
               
                  Komisijos narė
               
            
         
         
            (1)  OL L 165, 2020 5 27, p. 10.
         
            (2)  2003 m. liepos 15 d. Europos Parlamento ir Tarybos direktyva 2003/59/EB dėl tam tikrų kelių transporto priemonių kroviniams ir keleiviams vežti vairuotojų pradinės kvalifikacijos ir periodinio mokymo, iš dalies keičianti Tarybos reglamentą (EEB) Nr. 3820/85 ir Tarybos direktyvą 91/439/EEB bei panaikinanti Tarybos direktyvą 76/914/EEB (OL L 226, 2003 9 10, p. 4).